ประกาศกระทรวงสาธารณสุข เรื่อง ห้ามผลิต นำเข้า หรือขายผลิตภัณฑ์เทียนละลายขี้หู พ.ศ. 2560
ประกาศกระทรวงสาธารณสุข
เรื่อง
ห้ามผลิต นำเข้า หรือขายผลิตภัณฑ์เทียนละลายขี้หู
พ.ศ. ๒๕๖๐
 

เพื่อเป็นการป้องกันอันตรายและความเสียหาย
รวมทั้งคุ้มครองความปลอดภัยของผู้บริโภคจากการใช้ผลิตภัณฑ์เทียนละลายขี้หู (Ear candle) เนื่องจากพบอันตรายร้ายแรงที่เกิดขึ้นจากการใช้ผลิตภัณฑ์ดังกล่าว
เช่น ไฟไหม้ แผลไหม้ เยื่อแก้วหูทะลุ ขี้หูอุดตัน สูญเสียการได้ยิน เป็นต้น

อาศัยอำนาจตามความในบทนิยามคำว่า
เครื่องมือแพทย์ (๓) ในมาตรา ๔ มาตรา ๕ วรรคหนึ่ง และมาตรา ๖ (๑๑)
แห่งพระราชบัญญัติเครื่องมือแพทย์ พ.ศ. ๒๕๕๑ รัฐมนตรีว่าการกระทรวงสาธารณสุขโดยคำแนะนำของคณะกรรมการเครื่องมือแพทย์ออกประกาศไว้
ดังต่อไปนี้

ข้อ ๑ ในประกาศนี้
ผลิตภัณฑ์เทียนละลายขี้หู (Ear candle) หมายความว่า
ผลิตภัณฑ์ที่มีลักษณะรูปทรงคล้ายเทียนหรือลักษณะอื่นใด
ผลิตจากวัสดุติดไฟและสามารถสอดใส่เข้าไปในรูหูได้ มีวัตถุประสงค์เพื่อใช้กำจัดขี้หูหรือวัตถุประสงค์อื่น
ช่วยในการละลายขี้หูและกำจัดขี้หูออกจากรูหู

ข้อ ๒ กำหนดให้ผลิตภัณฑ์เทียนละลายขี้หู
เป็นเครื่องมือแพทย์ที่ห้ามผลิต นำเข้า หรือขาย

ข้อ ๓[๑] ประกาศฉบับนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป


ประกาศ ณ วันที่ ๑๘ ธันวาคม พ.ศ. ๒๕๖๐
ปิยะสกล สกลสัตยาทร
รัฐมนตรีว่าการกระทรวงสาธารณสุข






พรวิภา/จัดทำ
๒๓
มกราคม ๒๕๖๑

[๑] ราชกิจจานุเบกษา
เล่ม ๑๓๕/ตอนพิเศษ ๑๗ ง/หน้า ๑๒/๒๔ มกราคม ๒๕๖๑